b'\n_START_ARTICLE_\nAristav\xc4\x97l\xc4\x97s dvaras\n_START_SECTION_\nIstorija\n_START_PARAGRAPH_\n\xc4\xae savit\xc4\x85 Aristavo dvaro architektur\xc4\x85 dar XX a. pr. d\xc4\x97mes\xc4\xaf atkreip\xc4\x97 \xc5\xbeinomas kra\xc5\xa1totyrininkas Zigmantas Gliogeris. Savo 1907 m. i\xc5\xa1leistame veikale Budownictwo drzewne i wyroby z drzewa w dawnej Polsce Aristavo pon\xc5\xb3 r\xc5\xabm\xc5\xb3 statyb\xc4\x85 jis nukelia \xc4\xaf Lietuvos-Lenkijos-Saksonijos valdovo Augusto II laikus. Tarp dvylikos kambari\xc5\xb3 i\xc5\xa1siskyr\xc4\x97 valgomasis, dekoruotas freskomis._NEWLINE_1980 m. dvaro r\xc5\xabmus valstybei atidav\xc4\x97 tuometis \xe2\x80\x9eSnie\xc4\x8dkaus\xe2\x80\x9d kol\xc5\xabkis. 1987\xc2\xa0m. dvaras i\xc5\xa1ardytas, v\xc4\x97liau perve\xc5\xbetas ir sand\xc4\x97liuotas Rum\xc5\xa1i\xc5\xa1ki\xc5\xb3 liaudies buities muziejuje, kur atstatytas 2010\xc2\xa0m._NEWLINE_Buvusi\xc5\xb3 r\xc5\xabm\xc5\xb3 vietoje 1988\xc2\xa0m. atlikti \xc5\xbevalgybinio pob\xc5\xabd\xc5\xbeio archeologiniai tyrimai. Pagal atliktus J. Jurginio ir A. Vojevodskait\xc4\x97s Ariastav\xc4\x97l\xc4\x97s (Aristavos) dvaro istorinius tyrimus, Arvistos, Arvistavos, Orvistavos pavadinimas minimas kry\xc5\xbeiuo\xc4\x8di\xc5\xb3 kronikose jau XIV a. antroje pus\xc4\x97je. Tai buvo regioninis\xc2\xa0\xe2\x80\x93 administracinis centras Upyt\xc4\x97s \xc5\xbeem\xc4\x97je. XVI\xc2\xa0\xe2\x80\x93 XVII a. Aristavos dvar\xc4\x85 vald\xc4\x97 \xc5\xa0iuk\xc5\xa1t\xc5\xb3 gimin\xc4\x97, kuri 1700\xc2\xa0m. j\xc4\xaf pardav\xc4\x97 Zabieloms. XVIII a. pabaigoje dvaras paveld\xc4\x97jimo keliu per\xc4\x97jo \xc4\xaf Medek\xc5\xa1\xc5\xb3 valdas. Pastarieji savininkai dvaro sodyb\xc4\x85 pertvark\xc4\x97 naujam gyvenimo b\xc5\xabdui, bet i\xc5\xa1saugojo barokin\xc4\xaf dvaro siluet\xc4\x85. XIX a. dvaras buvo nuomojamas, o jo savininkai gyveno Kaune. 1940\xc2\xa0m. Aristav\xc4\x97l\xc4\x97s dvaras buvo konfiskuotas. Pokario metais dvaro r\xc5\xabmuose \xc4\xafsik\xc5\xabr\xc4\x97 kol\xc5\xabkis, \xc4\xafrengti butai.\n_START_SECTION_\nArchitekt\xc5\xabra\n_START_PARAGRAPH_\nStatinys \xc4\xafkurdintas tol\xc4\x97liau nuo etnografini\xc5\xb3 sodyb\xc5\xb3, muziejaus teritorijos \xc5\xa1iaur\xc4\x97s vakariniame pakra\xc5\xa1tyje. Tai vienintelis toks i\xc5\xa1lik\xc4\x99s pastatas Lietuvoje. Nors dvaras tris kartus perstatytas, jis i\xc5\xa1liko gana originalus\xc2\xa0\xe2\x80\x93 reprezentuoja medin\xc4\x99 r\xc5\xabm\xc5\xb3 architekt\xc5\xabr\xc4\x85, primena istorinius \xc4\xafvykius ir asmenybes. Pasak vietos gyventoj\xc5\xb3, kadaise juose vie\xc5\xa1\xc4\x97jo ir auk\xc5\xa1to rango Napoleono kari\xc5\xa1kiai, dideliame kamine nuo persekiojan\xc4\x8di\xc5\xb3 rus\xc5\xb3 kareivi\xc5\xb3 sl\xc4\x97p\xc4\x97si septyni sukil\xc4\x97liai._NEWLINE_R\xc5\xabmai nepasi\xc5\xbeym\xc4\x97jo dideliu masteliu ir prabanga, ta\xc4\x8diau gerai i\xc5\xa1laik\xc4\x97 tipi\xc5\xa1k\xc4\x85 bajori\xc5\xa1kos rezidencijos vaizd\xc4\x85, kurios palikime geriausiai atsispindi viduriniojo bajorijos sluoksnio materialin\xc4\x97 ir dvasin\xc4\x97 kult\xc5\xabra. Pastato i\xc5\xa1or\xc4\x97 ir vidus pergyveno kelias rekonstrukcijas. I\xc5\xa1 seniausio, baroko laikotarpio, i\xc5\xa1lik\xc4\x99s puo\xc5\xa1nus ekspresyvus lau\xc5\xbeytos konfig\xc5\xabracijos stogas su profiliuotais karniziniais apvadais. R\xc5\xabm\xc5\xb3 stogas, kaip ir kitados, u\xc5\xbedengtas dr\xc4\x97gmei ir puvimui atspariomis drebuli\xc5\xb3 skiedromis\xc2\xa0\xe2\x80\x93 malksnomis. Stogas laiptuotas, ketur\xc5\xa1laitis. Buvo pakeista klasicistin\xc4\x97 planin\xc4\x97 strukt\xc5\xabra ir ap\xc5\xa1ildymo sistema, i\xc5\xa1 \xc5\xa1io laikotarpio vertingiausia sien\xc5\xb3 ir lub\xc5\xb3 tapyba, susipinanti su liaudi\xc5\xa1kais motyvais. Per antr\xc4\x85j\xc4\x85 rekonstrukcij\xc4\x85 XIX a. pabaigoje buvo perplanuota pietrytin\xc4\x97 r\xc5\xabm\xc5\xb3 dalis, pristatytas 6 kolon\xc5\xb3 portikas. Labiausiai r\xc5\xabmai pasikeit\xc4\x97 ir buvo nugyventi sovietme\xc4\x8diu: sal\xc4\x97 ir didieji kambariai suskirstyti pertvaromis, \xc4\xafrengti butai, perstatytos krosnys, viename r\xc5\xabm\xc5\xb3 gale laikytos kiaul\xc4\x97s.'